A BIZOTTSÁG HATÁROZATA
(2008. október 1.)
a közös halászati politika irányításához szükséges adatok gyűjtésével és kezelésével kapcsolatban egyes tagállamoknál 2008-ban felmerült kiadások támogathatóságáról
(az értesítés a C(2008) 4013. számú dokumentummal történt)
(2008/793/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a közös halászati politika végrehajtására és a tengerjogra vonatkozó közösségi pénzügyi intézkedések létrehozásáról szóló, 2006. május 22-i 861/2006/EK tanácsi rendeletre (1) és különösen annak 24. cikke (1) bekezdésére,
mivel:
(1)
A 861/2006/EK rendelet megállapítja azokat a feltételeket, amelyekkel a tagállamok közösségi hozzájárulást kaphatnak az adatgyűjtési és -kezelési nemzeti programjuk végrehajtása során felmerült kiadások fedezésére.
(2)
Ezeket a programokat a közös halászati politika irányításához szükséges adatok gyűjtésére és kezelésére vonatkozó közösségi keret létrehozataláról szóló, 2000. június 29-i 1543/2000/EK tanácsi rendelettel (2) és a halászati ágazatban az alapszintű és a bővített közösségi adatgyűjtési programok létrehozataláról és az 1543/2000/EK tanácsi rendelet alkalmazására vonatkozó részletes szabályok megállapításáról szóló, 2001. július 25-i 1639/2001/EK bizottsági rendelettel (3) összhangban kell kialakítani.
(3)
Belgium, Bulgária, Dánia, Németország, Észtország, Görögország, Spanyolország, Franciaország, Írország, Olaszország, Ciprus, Lettország, Litvánia, Málta, Hollandia, Lengyelország, Portugália, Finnország, Románia, Szlovénia, Svédország és az Egyesült Királyság az 1543/2000/EK rendelet 6. cikke (1) bekezdésének megfelelően benyújtotta 2008. évi nemzeti programját. Ezek a tagállamok közösségi pénzügyi hozzájárulás iránti kérelmüket is benyújtották.
(4)
A Bizottság megvizsgálta a tagállamok programját és értékelte a kiadások támogathatóságát.
(5)
Az 1543/2000/EK rendelet 5. cikkének (1) bekezdése olyan alapszintű közösségi program megállapítását írja elő, amely tartalmazza a tudományos értékelésekhez feltétlenül szükséges információkat, és egy bővített közösségi programét, amely az alapszintű programban szereplő információn kívül magában foglalja az olyan információkat is, amelyek várhatóan lényegesen javítják a tudományos értékeléseket.
(6)
A 861/2006/EK tanácsi rendelet 24. cikke (3) bekezdésének b) pontja értelmében a pénzügyi hozzájárulás mindenkori mértékét a Bizottságnak kell határozatban megállapítania. A 861/2006/EK tanácsi rendelet 16. cikke előírja, hogy az alapadatok gyűjtését illetően a közösségi pénzügyi intézkedések mértéke nem haladhatja meg az adatgyűjtési és -kezelési programmal kapcsolatban egyes tagállamoknál 2008-ban felmerült kiadások 50 %-át. A 24. cikk (2) bekezdése szerint azokat az intézkedéseket részesítik előnyben, amelyek a legmegfelelőbbek a közös halászati politika számára szükséges adatok gyűjtésének javításához.
(7)
Nemzeti programjuk végrehajtását elősegítendő, a tagállamok számára lehetővé kell tenni előleg fizetését. A nemzeti programokhoz nyújtott teljes közösségi pénzügyi hozzájárulás kifizetését az 1639/2001/EK rendelet 6. cikkének (2) bekezdésében említett évenkénti technikai jelentés Bizottság általi jóváhagyásától kell függővé tenni.
(8)
Ezért e határozatnak kell képeznie az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendelet (4) 75. cikkének (2) bekezdése szerinti finanszírozási határozatot.
(9)
Az e határozatban előírt intézkedések összhangban vannak a Halászati és Akvakultúra-ágazati Bizottság véleményével,
ELFOGADTA EZT A HATÁROZATOT:
1. cikk
E határozat a 2008. évre tagállamonként meghatározza a közös halászati politika irányításához szükséges adatok gyűjtésére és kezelésére fordított kiadások támogatható összegét és a Közösség ehhez nyújtott pénzügyi hozzájárulásának mértékét.
2. cikk
A közös halászati politika irányításához szükséges adatok gyűjtése és kezelése kapcsán felmerülő, az I. melléklet szerinti kiadások után közösségi pénzügyi hozzájárulás igényelhető, amely nem lépheti túl az 1543/2000/EK rendelet 5. cikke szerinti alapszintű program támogatható kiadásainak 50 %-át.
3. cikk
A közös halászati politika irányításához szükséges adatok gyűjtése és kezelése kapcsán felmerülő, a II. melléklet szerinti kiadások után közösségi pénzügyi hozzájárulás igényelhető, amely nem lépheti túl az 1543/2000/EK rendelet 5. cikke szerinti bővített program támogatható kiadásainak 35 %-át.
4. cikk
(1) A Közösség az I. és II. mellékletben szereplő közösségi pénzügyi hozzájárulás első, 50 %-os részletét a tagállamok e határozatról való értesítését követően folyósítja.
(2) A tagállamok legkésőbb 2009. május 31-ig benyújtják a következőket:
a)
az 1639/2001/EK rendelet 6. cikkének (2) bekezdésében említett technikai jelentést;
b)
a 2008. évben felmerült kiadások megtérítésére vonatkozó pályázataikat, valamint a pénzügyi jelentést és a megfelelő bizonylatokat.
(3) A közösségi hozzájárulás második részletének folyósítására a (2) bekezdésben említett technikai és pénzügyi jelentés beérkezését és jóváhagyását követően kerül sor.
5. cikk
(1) Az e határozat alapján támogatható összegek kiszámítása céljából az euro 2007 májusában hatályos átváltási árfolyamát kell használni.
(2) A gazdasági és monetáris unió harmadik szakaszában részt nem vevő tagállamoktól beérkező, nemzeti valutában kifejezett költségnyilatkozatokat át kell számítani euróba; az átszámítás az abban a hónapban hatályos árfolyamon történik, amelyben a Bizottsághoz a nyilatkozatok beérkeznek.
6. cikk
Ennek a határozatnak a tagállamok a címzettjei.
Kelt Brüsszelben, 2008. október 1-jén.